《韩相生日》
宋代·金君卿

商飚迎素律，兑泽荐元精。
象顺奎钧烂，天锺义气清。
千龄将圣偶，冢辅为时生。
粹蕴森群玉，冲襟貯四瀛。
大方捐朴斵，淳辩复韶韺。
先帝龙飞日，朝阳凤一鸣。
振文齐木铎，保国敌金城。
旧德方图任，鸿钧正倚平。
具瞻归峻岳，众口说和羹。
固结君臣分，穷探礼乐情。
用人兼畎亩，得士尽豪英。
省罚蠲茶法，均徭审地征。
镇浮还美俗，恤隐起波氓。
考古渊源博，含章气思宏。
太平论极至，坠曲悉兴行。
文物期三代，规摹小二京。
纳忠高子孟，任重等阿衡。
国本重离正，身谋一羽轻。
殊方想风烈，皦日照功名。
嗣圣嘉深识，明神格至诚。
官仪端表宪，圭瑞竦桓楹。
邦揆车遵辖，时髦鹿在萍。
戍亭无警燧，廊庙有奇兵。
达节天须佑，真儒道始亨。
黄裳坤德静，玉铉鼎功成。
坐致唐虞旦，前无丙魏声。
昌期逢庆诞，睿宠极光荣。
烨烨台符应，诜诜喜气盈。
南岩同久固，西昴共晶明。
史克歌眉寿，芳风愿载赓。

作者简介：宋饶州浮梁人，字正叔。仁宗庆历间进士。累官知临川、江西提刑、度支郎中。治“五经”，长于《易》。有《易说》、《金氏文集》。